Document ID: 31979R1799

31979R1799
L 206/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 1799/79 AL COMISIEI
din 13 august 1979
de modificare a Regulamentelor (CEE) nr. 1391/78 și (CEE) nr. 2962/78 privind normele de aplicare a regimului de prime de necomercializare a laptelui și produselor lactate și de reconversie a șeptelurilor de vaci de lapte
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1078/77 al Consiliului din 17 mai 1977 de instituire a unui regim de prime de necomercializare a laptelui și produselor lactate și de reconversie a șeptelurilor de vaci de lapte (1), modificat ultima dată de Regulamentul (CEE) nr. 1270/79 (2), în special articolul 7,
întrucât aplicarea regimului de prime de necomercializare a laptelui și produselor lactate și de reconversie a șeptelurilor de vaci de lapte a fost prelungită până la sfârșitul anului comercial 1979/1980; întrucât, în temeiul experienței acumulate, este necesară adaptarea anumitor dispoziții ale Regulamentului (CEE) nr. 1391/78 al Comisiei din 23 iunie 1978 privind normele de aplicare modificate ale regimului de prime de necomercializare a laptelui și produselor lactate și de reconversie a șeptelurilor de vaci de lapte (3), modificat de Regulamentul (CEE) nr. 2962/78 (4);
întrucât este necesar să se precizeze, în special, dispozițiile privind cazurile de forță majoră și să se prevadă doar recuperarea parțială a primei de reconversie dacă beneficiarul nu mai deține șeptelul stabilit la sfârșitul perioadei de reconversie; întrucât, pe de altă parte, se poate admite ca beneficiarul care a subscris la angajamentele valabile pentru această primă să opteze ulterior pentru regimul de prime de necomercializare a laptelui și produselor lactate și de reconversie a șeptelurilor de vaci de lapte, urmând ca, în acest caz, valorile primei și perioada de necomercializare să fie adaptate în consecință;
întrucât, în ceea ce privește fișele de identitate eliberate de la 24 iunie 1978, articolul 8 alineatul (5) [inserat de Regulamentul (CEE) nr. 2962/78] din Regulamentul (CEE) nr. 1391/78 permite eliberarea unui duplicat, în cazul pierderii originalului; întrucât este oportun ca, la cererea celor interesați, această dispoziție să se aplice la fișele de identitate eliberate înaintea datei menționate anterior;
întrucât măsurile prevăzute în prezentul regulament sunt în conformitate cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CEE) nr. 1391/78 se modifică după cum urmează:
1.
Articolul 12 se înlocuiește cu următorul text:
„Articolul 12
(1) Dacă, în temeiul unui caz de forță majoră care survine după data aprobării cererii de primă, beneficiarul sau succesorul acestuia, prevăzut la articolul 9 alineatul (2), nu este în măsură să respecte una dintre obligațiile ce decurg din regimul de prime sau nu poate să le respecte decât cu prețul unor sacrificii excesive, statul membru respectiv stabilește măsurile pe care le consideră necesare, în funcție de situația invocată.
În funcție de caz, aceste măsuri pot include reportul de la începutul perioadei de necomercializare sau de reconversie prevăzute la articolul 5 alineatul (3) sau suspendarea obligațiilor pentru un interval de timp determinat din această perioadă și nerecuperarea primelor deja plătite, care ar trebui restituite în conformitate cu articolul 9 alineatul (1).
(2) Fără a aduce atingere împrejurărilor concrete luate în considerare în cazurile individuale, în special situațiile următoare pot justifica una dintre măsurile prevăzute la alineatul (1):
(a)
decesul beneficiarului, dacă acesta administra exploatația;
(b)
incapacitatea profesională de lungă durată a beneficiarului, dacă acesta administra exploatația;
(c)
exproprierea unei părți importante din suprafața agricolă utilă a exploatației administrate de beneficiar dacă, la data aprobării cererii, această expropriere nu era previzibilă;
(d)
o catastrofă naturală gravă, care afectează în mod considerabil suprafața agricolă exploatată de către beneficiar;
(e)
distrugerea accidentală a clădirilor beneficiarului, destinate creșterii bovinelor sau ovinelor;
(f)
o epizootie care afectează șeptelul bovin sau ovin al beneficiarului, în totalitate sau parțial.
(3) Statele membre informează Comisia cu privire la cazurile de forță majoră pe care le recunosc.
(4) Prin derogare de la articolul 9 alineatul (1), într-un caz care nu poate fi considerat caz de forță majoră și în care, în cel de-al patrulea an al perioadei de reconversie, beneficiarul primei de reconversie nu mai respectă angajamentul prevăzut la articolul 3 alineatul (2) litera (c) din Regulamentul (CEE) nr. 1078/77, valoarea primei care trebuie recuperată sau, dacă soldul nu a fost vărsat încă, suma reținută este egală cu 25 % din valoarea totală a primei la care ar fi fost îndreptățit, din acest procentaj scăzându-se proporțional diferența dintre numărul de UGB («unitate animal mare») deținut și numărul de UGB cerut.”
2.
Se inserează următorul articolul 12a:
„Articolul 12a
(1) Înainte de sfârșitul celui de-al treilea an din perioada de reconversie, orice beneficiar al primei de reconversie poate declara în scris autorității competente că dorește să fie considerat beneficiar al primei de necomercializare și că acceptă condițiile prevăzute la articolul 2 și articolul 4 alineatul (1) din Regulamentul (CEE) nr. 1078/77.
(2) În acest caz, autoritatea competentă efectuează adaptările necesare ale aprobării eliberate inițial și, în special, ajustarea perioadei de necomercializare și a tranșelor din primă care nu sunt plătite încă, în funcție de situația care ar fi existat dacă persoana interesată ar fi cerut prima de necomercializare de la început.”
3.
La articolul 15 se adaugă următorul alineat:
„La cererea celor interesați, dispoziția articolului 8 alineatul (5) se aplică fișelor de identitate eliberate în temeiul Regulamentului (CEE) nr. 1307/77.”
Articolul 2
La articolul 2 din Regulamentul (CEE) nr. 2962/78 se elimină al doilea paragraf.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 august 1979.

Labels: 17
6